Ego, in Dei nomine, Hugo, Trecassinæ æcclesiæ nominatus episcopus, atque universus clerus ejusdem æcclesiæ, sub nostro ducatu cælesti regi militans, omnibus ubique fidelibus, tam presentibus quam futuris, notum fieri volumus, quia Fredericus miles presentiam nostram adiit, postulans quatinus æcclesiam Waiæ, quæ nostræ dioceseos erat atque altare Cesannæ, quantum ipse in dominio habebat, seculari conditione liberaremus, et ad serviendum inibi Deo monachis æcclesiæ Cluniacensis tranquilla et quieta redderemus. Nos vero communi utilitati consulendo et in posterum previdentes, adquievimus saluberrimæ peticioni ejus, cupientes beneficiorum Sancti Petri atque elemosinarum justorum fieri participes, redditis prius nobis quæcumque supradicti militis juris fuerant, salvis quoque omnibus quæ sunt pontificalis dictionis, synodis dico et paratis, cæterisque nihilominus quæ antecessores nostri æcclesiastico jure tenuisse noscuntur; et ut monachi inibi servientes aut servituri subjectionem katholicæ debitam episcopis reddere procurarent. Igitur concessimus eis totam supradictam æcclesiam, excepta sexta parte corporis æcclesiæ, annuentibus dominis Ansoaldo scilicet atque Galgero, quorum beneficium erat; reliquam vero partem itidem donare molimur, si prius pacifice adquirere poterimus. Altaris vero supradicti illud totum quod in Domino presentialiter habemus perpetua largitione tradimus, annuentibus dominis Warnerio et Gotifrido, de quibus tenere videmur; cæterum quod restat, si possibilitas adquirendi fuerit, similiter donamus. Istis denique ego Fredericus addo etiam totam medietatem prediorum meorum. Denique pro talibus donis ego Hugo episcopus, consentiente toto clero nostro, æcclesiam supradictam et monachos in ea habitantes ab omni laica inquietudine inmunes fore sancimus, atque anathemate prohibemus, ita ut nulli mortalium obnoxii maneant, nullumque carnale servicium exhibeant, preter orationes et elemosinas et ea quæ ad salutem animarum pertineant. Actum Trecis publice, in capitulo Sancti Petri, ab incarnatione Domini nostri Jesu Christi M et LXX nono anno, regnante in cælis Domino nostro Jesu Christo, sedente Gregorio papa in Romana cathedra, incubante Phylippo rege in Gallia, tenente Tetbaldo comite Trecas, Hugone secundo ejusdem urbis episcopo. Sunt autem testes hujus cautionis, Gosbertus archidiaconus, Nocherus archidiaconus, Stephanus prepositus, Arnulfus cantor, Winencus prepositus, Hugo et Petrus servientes, Hildebertus decanus, idem Fredericus, cujus fuit donum. Ego Giraldus propria manu scripsi. S. Hugonis episcopi. S. Odonis decani.